KIRJALLINEN KYSYMYS P-3238/00 esittäjä(t): Alexandros Alavanos (GUE/NGL) komissiolle. Korkeammat matkustajalauttojen turvallisuutta koskevat vaatimukset ja Tukholman sopimus.



Virallinen lehti nro 163 E , 06/06/2001 s. 0065 - 0066



KIRJALLINEN KYSYMYS P-3238/00 esittäjä(t): Alexandros Alavanos (GUE/NGL) komissiolle (12. lokakuuta 2000) Aihe: Korkeammat matkustajalauttojen turvallisuutta koskevat vaatimukset ja Tukholman sopimus Merellä 1990-luvulla sattuneiden onnettomuuksien ja Kansainvälisessä merenkulkujärjestössä IMO:ssa käytyjen neuvottelujen jälkeen Solas-sopimusta muutettiin matkustajalauttojen vakautta koskevien määräysten osalta. Ruotsi, Norja, Suomi, Tanska, Hollanti, Irlanti ja Iso-Britannia allekirjoittivat vuonna 1996 sopimuksen, joka sisälsi tiukemmat vaatimukset aluksen vakaudelle tilanteessa, jossa siihen vuotaa vettä. Kun otetaan huomioon, että edellä mainitussa Tukholman sopimuksessa matkustajalautoille asetetaan tiukemmat turvallisuusvaatimukset kuin direktiivissä 98/18(1), aikooko komissio yhdenmukaistaa turvallisuussäännöt siten, että ne kaikki tiukennetaan korkeimpien vaatimusten tasolle? (1) EYVL L 144, 15.5.1998, s. 1. Loyola de Palacion komission puolesta antama vastaus (16. marraskuuta 2000) Parlamentin jäsenen mainitsema Tukholman sopimus liittyy ihmishengen turvallisuudesta merellä tehtyä yleissopimusta (SOLAS) käsittelevän konferenssin vuonna 1995 laatimaan päätöslauselmaan n:o 14, joka antaa sopimuspuolina oleville hallituksille mahdollisuuden tehdä tällaisia sopimuksia, mikäli vallitsevat meri- ja sääolosuhteet edellyttävät ro-ro-matkustaja-aluksilta erityisiä vakausvaatimuksia määrätyillä alueilla. Tukholman sopimusta soveltavat tällä hetkellä Tanska, Irlanti, Alankomaat, Suomi, Ruotsi, Yhdistynyt kuningaskunta ja Norja. Matkustaja-alusten turvallisuussäännöistä ja -määräyksistä 17. maaliskuuta 1998 annetussa direktiivissä 98/18/EY säädetään muutetun SOLAS-yleissopimuksen mukaisista erityisistä turvallisuussäännöistä ja -standardeista, jotka koskevat matkustaja-alusten vakautta sekä palontorjunta- ja hengenpelastusvälineitä. Mitä tulee Tukholman sopimukseen, mainitun direktiivin 7 artiklassa vahvistetaan, että jäsenvaltio tai jäsenvaltioiden ryhmä voi soveltaa korkeampia turvallisuusstandardeja, joissa otetaan huomioon alueelliset erityisolosuhteet, kunhan niistä on ensin ilmoitettu komissiolle. Pakollisesta katsastusjärjestelmästä säännöllisen ro-ro-alusliikenteen ja suurnopeusmatkustaja-alusliikenteen turvallisen harjoittamisen varmistamiseksi 29. huhtikuuta 1999 annetulla neuvoston direktiivillä 1999/35/EY(1) tehtiin Tukholman sopimuksen soveltaminen pakolliseksi kaikessa sopimuksen soveltamisalaan kuuluviin satamiin saapuvassa ja niistä lähtevässä liikenteessä. Tukholman sopimuksen tekemisen aikoihin komissio antoi lausunnon, jossa todettiin, että sopimusta sovelletaan alueellisesti ja että komission mielestä sama turvallisuustaso olisi taattava kaikille ro-ro-matkustaja-aluksille, jotka liikennöivät vastaavissa olosuhteissa. Lausunnossa ilmoitettiin myös komission aikomuksesta tarkastella vallitsevia paikallisia ympäristö- ja toimintaolosuhteita, joissa ro-ro-matkustaja-aluksia liikennöi kaikilla Euroopan vesillä. Lausunnossa todettiin lopuksi, että tämän tarkastelun perusteella komissio tekisi päätöksen siitä, tarvitaanko aiheesta uusia aloitteita. Joulukuussa 1999 komissio teki sopimuksen tutkimuksesta, jossa tarkastellaan Tukholman sopimuksen täytäntöönpanoa sekä meri- ja sääolosuhteita Euroopan vesillä, joita sopimus ei koske. Tutkimuksen on määrä valmistua ennen vuoden 2000 loppua, ja komissio ottaa sen tulokset huomioon tulevissa ro-ro-matkustaja-aluksien turvallisuutta koskevissa aloitteissaan. Edellä esitetty on myös linjassa komission lausunnon kanssa, joka on annettu 5. lokakuuta 2000 Euroopan parlamentin vuonna 2000 hyväksymistä päätöslauselmista B5-0783, B5-0787 ja B5-0791 käydyn keskustelun yhteydessä ja joka koskee komission aikomusta tarkastella vuoden 2001 aikana uudelleen direktiivissä 98/18/EY vahvistettuja turvallisuussääntöjä. (1) EYVL L 138, 1.6.1999.